'Rower' skiet homself toe hy polisie wou ontduik | Maroela Media
'n Vermeende rower het die afgelope naweek homself in die kuit geskiet toe hy van die polisie probeer wegkom het in Hanoverpark in Kaapstad.
Volgens JP Smith, Kaapstad se burgemeesterskomiteelid vir veiligheid, het wetstoepassingsbeamptes Vrydagaand Hanoverpark gepatrolleer toe 'n vrou wat pas beroof is, hulle genader het. Hulle het 'n paar minute later die man wat die vrou aan hulle beskryf het, gewaar.
"Toe die man die beamptes gesien het, het hy op hulle begin skiet. Hy het weggehardloop en in die proses gestruikel. Hy het op die grond beland en homself per ongeluk in die kuit geskiet," vertel Smith.
Ondanks sy struikelblok, kon hy steeds daarin slaag om weg te kom.
"Die beamptes het later die aand 'n voertuig ná die aandkloktyd voorgekeer. 'n Vrou in die motor het beweer dat haar kêrel geskiet is en in die Heideveld-daghospitaal behandel word. Die beamptes het ondersoek gaan instel en vasgestel dat dié man die rower is wat homself vroeër die aand in die kuit geskiet het."
Die man is in die hospitaal in hegtenis geneem. Nadat hy ontslaan is, het hy die beamptes gaan wys waar sy vuurwapen weggesteek is.
"Die man word aangekla van poging tot moord. Hy is na die Philippi-polisiestasie geneem."
Volgens Smith het wetstoepassingsbeamptes die afgelope paar dae altesaam 143 mense in hegtenis geneem en meer as 35 000 boetes opgelê.
Die verkeersdiens van die stad het altesaam 25 verdagtes in hegtenis geneem, 12 voertuie en 136 selfone geskut, asook 33 756 boetes uitgereik.
"Die afgelope week het beamptes 1 630 boetes uitgereik weens die oortreding van die inperkingsregulasies. Altesaam 1 469 hiervan was mense wat nie maskers gedra het nie."
Metropolisiebeamptes het Sondag op 'n klag in Khayelitsha gereageer toe 'n snoepie beroof is. Twee mans is met die gesteelde goedere in hul besit betrap en in hegtenis geneem.
'n 54-jarige man is Sondag in Parklands by 'n voertuigkontrolepunt in hegtenis geneem omdat hy dronk bestuur het, terwyl 'n ander dronk bestuurder Vrydag in Khayelitsha in hegtenis geneem is.
Smith sê dié week het egter sover rustig afgeskop.
"Maandag was 'n stil dag. Daar was geen berigte oor taxigeweld of voorvalle nie. Skole het pas heropen en ons hou die openbare vervoer van leerders fyn dop en bly waaksaam vir voorvalle wat kan opduik."
Dit is die tipe persoon wat Cele en sy bendes in blou moet ontwapen en jag moet maak op,en die bevoegde vuurwapen eienaar met rus moet laat.
Die blinde sambok slaan hard
Ek wonder wat sy vriendin nou van sy leuens dink.
Hy struikel en skiet homself. En dan ontglip hy nog steeds die polisie? Hoe onfiks en oorgewig was die polisiebeamptes?